Man in hof ná verkragting op Oos-Vrystaatse plaas(Argieffoto: Lorraine Claasen) ŉ Agt-en-twintigjarige man het in die landdroshof op Bethlehem verskyn vir die beweerde verkragting van ŉ vrou op ŉ plaas in die Oos-Vrystaat vroeër vandeesmaand. Die saak teen hom is tot aanstaande maand uitgestel sodat die beskuldigde ŉ regsverteenwoordiger kan aanstel, het konst. Puleng Lebakeng, polisiewoordvoerder, gesê. Die man word daarvan beskuldig dat hy ŉ 55-jarige vrou op 12 September in haar plaashuis oorrompel het. Sy was in die bad toe haar vermeende aanvaller glo ŉ spaarsleutel gebruik het om die huis binne te gaan. Hy het haar na bewering verkrag voordat hy van die toneel gevlug het, het Lebakeng gesê. Maroela Media het vroeër berig die vrou het na bewering probeer terugveg. Sy is onder meer gewurg en het verskeie kneusplekke in die aanval opgedoen. Die vrou woon meestal alleen op die plaas. Sy boer nie self nie en verhuur die grond. “[Die verdagte] is uiteindelik op 16 September deur lede van die eenheid vir gesinsgeweld, kinderbeskerming en seksuele misdrywe, lede van die misdaadintelligensie-eenheid en Bethlehemse speurders in Mashaeng in Fouriesburg aangekeer,” het Lebakeng gesê. Die bevelvoerder van die Bethlehem-groepering, genl.maj. Jan Tsotetsi, het die inhegtenisneming verwelkom en diegene bedank wat gehelp soek het na die vermeende verkragter. “Die gemeenskap speel ŉ belangrike rol om die polisie te help om misdaad op te los. Ek moedig dus gemeenskappe aan [saam met die polisie te werk], eerder as die reg in eie hande te neem,” het Tsotetsi gesê.